[pic] | COMISIA COMUNITĂŢILOR EUROPENE |

Bruxelles, 21.6.2007

COM(2007) 343 final

COMUNICARE A COMISIEI

RAPORT PRIVIND EVOLUŢIA MODERNIZĂRII SISTEMULUI CONTABIL AL COMISIEI EUROPENE LA 31 MARTIE 2007

CUPRINS

RAPORT PRIVIND EVOLUŢIA MODERNIZĂRII SISTEMULUI CONTABIL AL COMISIEI EUROPENE LA 31 MARTIE 1

1. Introducere 3

2. Rezumat al implementării în cursul anului, până la 31 martie 2007 3

3. Implementarea contabilităţii modernizate la comisie 4

3.1. Conturi anuale 4

3.2. Formare profesională 5

4. Mediul de control al contabilităţii şi validarea sistemelor locale 5

4.1. Calitatea contabilităţii 5

4.2. Validarea sistemelor locale 6

5. Aplicaţii IT pentru Bugetul General 6

6. Delegaţiile ABAC 8

7. Fondul European de Dezvoltare (FED) 9

8. Implementarea ABAC de către alte instituţii şi agenţii 9

9. Evoluţii 10

10. Concluzii 10

ANEXA I: PLANIFICARE LA NVEL ÎNALT 12

ANEXA II: Securitatea şi sincronizarea sistemului 13

1. Contabilitatea ABAC 13

2. Fluxul de lucru ABAC 13

1. INTRODUCERE

La 17 decembrie 2002, Comisia a adoptat Comunicarea sa privind modernizarea sistemului contabil al Comunităţilor Europene[1]. În ianuarie 2005 a fost introdus un sistem contabil de angajamente, iar conturile pentru 2005 au fost întocmite în conformitate cu standardele contabile acceptate la nivel internaţional, respectându-se astfel termenele stabilite în Regulamentul financiar.

Trecerea la un sistem contabil nou oferă Comisiei Europene un control zilnic sporit asupra finanţelor sale şi furnizează acesteia informaţii financiare mai bune.

Curtea de Conturi a emis un aviz pozitiv privind situaţiile contabile din 2005, cu excepţia a două rezerve, iar autoritatea responsabilă cu descărcarea de gestiune a apreciat, în special, eforturile Comisiei de a adopta situaţiile pentru exerciţiul financiar în limitele termenelor reduse prevăzute de regulamentul financiar pentru întocmirea rapoartelor financiare.

Cu toate acestea, modernizarea sistemului contabil nu s-a finalizat încă. Atingerea unui nivel de conformitate deplină cu toate standardele contabile şi realizarea unui sistem IT mai integrat este un proces de durată. Sistemul contabilităţii de angajamente a continuat să fie îmbunătăţit în 2006, iar procesul de modernizare va continua în 2007 şi 2008.

Comisia a prezentat cu regularitate rapoarte[2] privind evoluţia proiectului de modernizare, începând din 2002. Prezenta Comunicare prezintă în rezumat progresul înregistrat între aprilie 2006 şi 31 martie 2007. La fel ca şi rapoartele precedente, va fi comunicată comitetelor relevante ale autorităţilor responsabile cu descărcarea de gestiune, precum şi Curţii de Conturi.

2. REZUMAT AL IMPLEMENTăRII ÎN CURSUL ANULUI, PÂNă LA 31 MARTIE 2007

În anul 2006 şi în primul trimestru al anului 2007, proiectul a fost implementat în mare măsură în conformitate cu planul de proiect pe 2006-2007, prevăzut de anexa 1 la Comunicarea privind evoluţia modernizării până la 31 martie 2006. Planul de dezvoltare şi îmbunătăţire a sistemelor IT, anexat la prezentul raport, a fost adus la zi şi extins până în 2008. El include integrarea Fondului European de Dezvoltare şi a agenţiilor în ABAC, constituirea unei bănci de date unice, o mai bună integrare a sistemelor IT şi îmbunătăţirea mediului de control contabil şi a administrării facilităţilor de raportare.

În ceea ce priveşte asigurarea calităţii datelor contabile, s-a înregistrat un progres privind îmbunătăţirea mediului de control. Controalele contabile au fost sporite, în timp ce toate Directoratele Generale şi serviciile au depus eforturi considerabile pentru a acorda asistenţă la întocmirea conturilor pe 2006, la verificarea datelor şi efectuarea corecţiilor necesare şi la estimarea cheltuielilor constatate în avans la sfârşitul exerciţiului financiar pe o bază coerentă şi consecventă. În raportul său privind validarea sistemelor locale în 2006, contabilul constată că, în general, serviciile adoptaseră măsurile corespunzătoare pentru rezolvarea problemelor importante, dar nu fundamentale, menţionate în raportul său din anul precedent şi a subliniat progresul semnificativ realizat de cele două DG, a căror validare fusese suspendată în 2005. În plus, serviciile Comisiei au acordat prioritate maximă remedierii neajunsurilor subliniate de Curte în raportul anual pe 2005. Conturile anuale provizorii pentru 2006 au fost transmise Curţii de Conturi Europene şi autorităţii bugetare până la termenul legal, 31 martie 2007.

Un progres important s-a înregistrat şi în dezvoltarea sistemului IT ABAC. Conform planificării, conturile de avans ale delegaţiilor au fost integrate în totalitate în sistemul ABAC, în ianuarie 2007. Două instituţii şi şase agenţii au trecut la sistemul ABAC în cursul anului; a fost întocmit un plan de proiect actualizat pentru trecerea conturilor FED la ABAC, iar serviciile Comisiei lucrează pentru a fi lansat în ianuarie 2008. Activitatea privind crearea băncii unice de date a progresat suficient pentru ca aceasta să constituie o bază pentru raportarea bugetară anuală a Comisiei pe 2006 şi pentru unele rapoarte financiare necesare calculării estimărilor de sfârşit de an. Serviciile Comisiei continuă să lucreze la integrarea completă a sistemelor IT prin proiectul pentru sistemul de control al bugetului (SCB) şi prin proiectul Active II.

3. IMPLEMENTAREA CONTABILITăţII MODERNIZATE LA COMISIE

3.1. Conturi anuale

Conturile anuale ale CE pe 2005

Primele conturi anuale provizorii ale CE bazate pe noile norme ale contabilităţii de angajamente au fost prezentate Curţii de Conturi la 31 martie 2006, aşa cum prevede regulamentul financiar. După aceasta, Curtea a auditat şi a analizat aceste conturi. În continuare, la 20 iulie 2006 Comisia a adoptat conturile finale. Curtea a emis un aviz pozitiv legat de fiabilitatea conturilor – a declarat că în conturi se prezintă în mod corect, sub toate aspectele relevante, situaţia financiară şi rezultatele CE pentru 2005, deşi cu unele rezerve. Aceste rezerve se referă la supraevaluarea activelor nete de 314 milioane EUR (sau 0,5% din activele nete) şi lipsa unei garanţii privind cifrele de la DG EAC (după cum s-a arătat în raportul anual de activitate al directorului general responsabil).

Recomandarea Consiliului privind descărcarea de gestiune include recunoaşterea finalizării conturilor în cadrul unor termene foarte strânse, precum şi succesul trecerii la contabilitatea de angajamente, aspecte menţionate şi în raportul de descărcare de gestiune al Parlamentului.

Conturile anuale ale CE pe 2006

Conturile anuale provizorii pe 2006 ale CE au fost transmise Curţii de Conturi pe 30 martie 2007. Conturile au fost auditate înainte de a fi aprobate de Comisie, în iulie 2007. Concluziile desprinse din problemele şi întârzierile întâlnite în primii doi ani în care s-a aplicat contabilitatea de angajamente ar trebui să permită Comisiei să asigure o calitate acceptabilă a informaţiilor financiare. Nici un director general sau şef de serviciu nu a formulat în raportul său de activitate pe anul 2006 o rezervă referitoare la contabilitate.

CE s-a angajat să îmbunătăţească permanent calitatea datelor care stau la baza conturilor, precum şi modul de prezentare şi accesibilitatea acestora. În conturile pe 2006, Comisia Europeană a furnizat mai multe informaţii privind recuperarea cheltuielilor şi corecţiile financiare, astfel încât acestea să devină mai utile factorilor interesaţi şi altor utilizatori.

3.2. Formare profesională

Eforturile semnificative legate de pregătirea personalului au continuat în 2006, principalele realizări în acest domeniu fiind:

- asigurarea a aproximativ 44 000 de zile-participant de perfecţionare ABAC personalului Comisiei din Bruxelles şi Luxemburg (un participant la o zi de perfecţionare reprezintă o zi-participant);

- Aprecierea calităţii perfecţionării a crescut de la 91% în 2005 la 94% în 2006, din care 38% au calificat cursurile drept „foarte bune”, comparativ cu 32% în 2005;

- asigurarea a peste 2 300 de zile-participant de perfecţionare ABAC personalului Comisiei în delegaţii pentru pregătirea implementării delegaţiilor ABAC; şi,

- asigurarea a 1 000 de zile-participant de perfecţionare ABAC personalului altor instituţii şi agenţii, pentru a promova răspândirea sistemului ABAC.

Principalul obiectiv pentru 2007 este asigurarea în continuare a cursuri de perfecţionare de înaltă calitate personalului din întreaga lume şi celui din instituţii şi agenţii. În 2007 şi 2008 se vor depune eforturi speciale pentru formarea profesională contabilă.

4. MEDIUL DE CONTROL AL CONTABILITăţII şI VALIDAREA SISTEMELOR LOCALE

4.1. Calitatea contabilităţii

Ca urmare a adoptării noului regim contabil, fiecărui DG şi serviciu i s-a cerut să se asigure că procedurile sale contabile sunt suficient de bine organizate pentru a atinge un nivel ridicat al calităţii în ceea ce priveşte datele contabile.

Pentru situaţiile pe 2006, personalul contabil a verificat datele contabile şi a organizat întâlniri cu corespondenţii contabili ai tuturor directoratelor generale, pentru a discuta în legătură cu controalele ce urmează a fi efectuate şi procedurile de închidere a conturilor şi separare a exerciţiilor. Listele privind desfăşurarea controalelor ce urmează a fi efectuate au fost transmise şi explicate tuturor DG-urilor.

Pentru a îmbunătăţi mediul contabil în fiecare DG pe termen mediu, în 2006 a fost întocmit un proiect de „calitate a contabilităţii”. Obiectivul acestui proiect este acela de a explica serviciilor de ordonanţare instrumentele puse la dispoziţie şi controalele prin care garanta calitatea situaţiilor financiare pentru operaţiunile pe care le administrează. Au fost definite responsabilităţile şi rolurile principalilor participanţi la execuţia bugetului, în special cele ale corespondentului contabil. Proiectul a fost prezentat conducerii tuturor directoratelor generale, iar postul de corespondent contabil a fost integrat în mod formal în organigrama fiecărui DG. DG BUDG a stabilit linii directoare şi materiale ajutătoare practice, pe care le-a prezentat directoratelor generale. Listele privind desfăşurarea controalelor şi controalele efectuate pentru închiderea conturilor pe 2006 au fost inserate în aceste materiale ajutătoare practice.

După o perioadă de probă în câteva DG-uri selecţionate, implementarea proiectului referitor la calitatea contabilităţii a fost lansată în toate directoratele generale, în martie 2007, cu scopul de a întreprinde acţiunile necesare în cursul anului 2007. Numărul redus de personal contabil calificat reprezintă un obstacol pentru reuşita proiectului. Comisia caută soluţii la această problemă, prin lansarea unor concursuri specializate.

4.2. Validarea sistemelor locale

Calitatea datelor introduse în sistemul contabil direct sau prin sistemele IT depinde de mediul de control stabilit de fiecare ordonator de credite delegat. Echipa de validare din DG BUDGET monitorizează aceste controale în toate directoratele generale şi serviciile pentru a se asigura că sunt respectate standardele de calitate stabilite.

În 2006, echipa s-a angajat într-un program pentru verificarea amănunţită a nouă sisteme implementate de ordonatorii de credite pentru furnizarea sau justificarea informaţiilor contabile, în conformitate cu cerinţele prevăzute de articolul 61 alineatul (1) litera (e) din regulamentul financiar. În acest fel, numărul serviciilor verificate a crescut la 22 în perioada 2005/2006, şi, în ansamblu, cheltuielile Comisiei sunt acoperite.

În plus, a fost verificată calitatea datelor privind separarea exerciţiilor (esenţiale pentru contabilitatea de angajamente) generate de câteva servicii cheie, pentru a asigura fiabilitatea şi exactitatea acestor informaţii. În fine, la 1 iunie 2006 a început să funcţioneze o procedură de notificare cu preaviz a modificărilor propuse a fi aduse sistemelor locale (IT şi administrative), permiţând astfel contabilului să aprecieze felul în care asemenea propuneri au fost conforme cu criteriile de validare, înainte de a fi introduse.

Echipa de validare a încheiat toate activităţile planificate în directoratele generale pentru 2006. Raportul privind evoluţia activităţilor care acoperă perioada până la sfârşitul lui iunie 2006 arată că, în general, serviciile au luat măsuri corespunzătoare pentru rezolvarea problemelor importante însă nu fundamentale, apărute în anul precedent. Raportul final pentru 2006, adoptat la 20 martie 2007, a confirmat acest punct de vedere şi a menţionat, de asemenea, progresul semnificativ realizat în cele două directorate generale (AIDCO şi EAC) a căror validare fusese suspendată în 2005. Din cauza perioadei îndelungate necesare operării modificărilor la sistemele IT locale, contabilul nu a putut valida aceste sisteme pentru exerciţiul financiar 2006, dar ambele sisteme întrunesc condiţiile de validare în 2007. În ceea ce priveşte DG RELEX, proiectul IT denumit Delegaţii ABAC de rectificare a problemelor identificate în 2005, a fost implementat în 2007.

5. APLICAţII IT PENTRU BUGETUL GENERAL

PLANUL DE DEZVOLTARE IT VIZEAZă FURNIZAREA DE FUNCţIONALITăţI NECESARE ÎMBUNăTăţIRII CONTABILITăţII şI CONTROALELOR FINANCIARE şI O MAI BUNă INTEGRARE A DIVERSELOR MODULE.

- Îmbunătăţiri aduse sistemului ABAC

Modulele ABAC au fost îmbunătăţite progresiv la lansările din iunie şi noiembrie 2006, iar apoi în ianuarie şi martie 2007. La lansarea versiunii din iunie au fost introduse două module în versiunea ABAC WJ Java: funcţiile „angajamente” şi „inbox”. Cu ocazia lansării din noiembrie a fost pusă la dispoziţie o nouă facilitate pentru urmărirea auditărilor privind persoanele juridice.

O lansare specială la începutul anului 2007 a fost dedicată lansării proiectului delegaţiilor, care a înlocuit sistemele locale ale RELEX. Dezvoltarea acestui modul a consumat o bună parte din resurse în perioada de raportare. Lansarea din martie 2007 s-a axat pe noile module „Active” pentru delegaţii şi pe integrarea acestor module în modulul „Facturi”.

La jumătatea anului 2006 a fost implementată o îmbunătăţire a sistemului SAP (versiunea 5.0). Această upgradare a fost un proces complex, care a dat naştere la un volum considerabil de muncă legată de procedura de sfârşit de an, deoarece un număr mare de programe din acel domeniu erau folosite pentru prima dată în CE. Această upgradare a fost foarte importantă pentru activităţile ECFIN, astfel încât situaţiile contabile să fie în deplină conformitate cu standardele internaţionale, precum şi pentru o mai bună planificare la SAP-SCB.

- SCB (Sistemul de control bugetar)

Noua versiune a modulului SAP FM, şi anume SCB, va fi aplicată în locul celei utilizate în prezent (FBS) pentru administrarea bugetului central, întrucât poate încorpora liniile bugetare locale ce pot oferi departamentelor un sistem mai detaliat pentru administrarea bugetelor lor.

Pe parcursul anului 2006, SCB a fost divizat în două proiecte, faza I, dedicată înlocuirii modulului SAP folosit în prezent pentru administrarea fondurilor centrale cu noua versiune SCB, şi faza a II-a, dedicată trecerii la SCB a „liniilor locale”, funcţionalităţile de administrare a bugetului local fiind în prezent realizate în fluxul de lucru ABAC şi neînregistrate în SAP.

În faza I, SCB a fost configurat pentru a sprijini principalele funcţionalităţi ale UE şi a fost aplicat cu succes la conturile PHEA. Având în vedere necesitatea de a asigura o integrare adecvată între SCB şi fluxul de lucru ABAC, implementarea pentru bugetul general a fost amânată din aprilie 2007 până în octombrie 2007. Trecerea la un alt sistem în perioada de schimbare a anului (începutul lui 2008) pune probleme de natură tehnică. Vor fi create instrumente adecvate pentru a facilita migrarea la SCB, iar utilizatorii sistemului local vor fi informaţi în timp util cu privire la orice modificări ale datelor care se comunică prin fluxul de lucru ABAC.

Conturile Fondului European de Dezvoltare (a se vedea punctul 7 de mai jos) vor fi realizate, din 2008, în sistem SAP-SCB.

Planificarea celei de-a doua faze a proiectului SCB a început în 2006 şi este în derulare. Datorită impactului cu potenţial ridicat al funcţionalităţilor de administrare a bugetului local asupra arhitecturii ABAC, este necesară o analiză riguroasă a chestiunilor relevante, înainte de realizarea unui plan de acţiune realist şi propunerea unui termen de implementare.

- Active ABAC II (denumite SAM)

DGBUDG analizează în prezent posibilitatea de a integra în totalitate un modul de administrare a ofertei şi activelor în sistemul ABAC, înlocuind ABAC-Active, care funcţionează separat, în sistemul Syslog. Se înregistrează progrese în acest sens, realizându-se teste pe serviciul de infrastructură şi logistică (OIB) pentru a se stabili dacă o astfel de soluţie este de dorit, fezabilă şi eficientă din punct de vedere al costurilor. Un „demo” al modulului de administrare a ofertei şi activelor a fost prezentat DG BUDG şi OIB la 13 martie 2007, rezultatul fiind decizia de a trece la faza următoare, şi anume analiza completă a„viabilităţii conceptului”. Dacă în cursul anului se dă undă verde implementării lui, atunci nevoile tuturor potenţialilor utilizatori vor trebui integrate în noul sistem. O lansare iniţială, limitată la OIB este planificată pentru 2008.

- ABAC Active I şi ABAC Contracte

Comisia continuă să întreţină şi să aducă îmbunătăţiri minore la ABAC Active I, până la apariţia concluziilor legate de proiectul ABAC Active II şi ABAC Contracte, până când experienţa DG JLS dobândită cu modulul SAP va furniza o bază pentru o strategie de dezvoltare pe termen mai lung.

- Banca unică de date

Activităţile legate de acest proiect au început în iunie 2006, utilizând o abordare bazată pe faze, pentru fiecare categorie de activităţi economice. Primele două tipuri de activităţi analizate au fost execuţia bugetară (alocări – angajamente – plăţi – SAP/FM) şi problemele de contabilitate generală corespunzătoare acesteia (facturi – SAP/FI).

Ca rezultat al progresului realizat până la sfârşitul lui 2006, banca unică de date a putut furniza directoratelor generale şi serviciilor o primă versiune de rapoarte care pot facilita pregătirea datelor privind separarea exerciţiilor de sfârşit de an. Banca unică de date a fost utilizată, de asemenea, pentru a pregăti raportarea bugetară anuală inclusă în conturile pe 2006, precum şi raportarea bugetară individuală anexată rapoartelor anuale de activitate ale fiecărui DG şi serviciu al Comisiei.

Se intenţionează ca banca unică de date să fie disponibilă pentru toate directoratele generale în iunie 2007. Treptat, vor fi aduse îmbunătăţiri şi vor fi adăugate noi funcţii pentru a se atinge gradul maxim de funcţionalitate până la sfârşitul lui 2008. Până atunci, va fi menţinută infrastructura băncii de date actuale.

- Procesele de dezvoltare a sistemelor IT

Procesele de dezvoltare a sistemelor IT sunt îmbunătăţite prin adoptarea tehnicilor de modelare a datelor şi a constituirii unui dicţionar de date. Scopul acestui proiect este de a asigura că dezvoltarea prezentă şi viitoare este bine documentată, că programul este cât mai eficient şi că implicaţiile în ceea ce priveşte datele de arhivare sunt bine înţelese. Categoria de activităţi economice legate de venituri a fost selectată pentru prima fază a acestei acţiuni, care a înregistrat progrese remarcabile până la 31 martie 2007. Anexa II la prezentul raport prezintă progresul realizat în privinţa securităţii accesului la sistem şi a asigurării coerenţei datelor stocate în sistemul ABAC.

6. DELEGAţIILE ABAC

DG BUDG, DG RELEX, şi DG DIGIT au colaborat pe parcursul anului 2006 pentru a încorpora, începând din 2007, conturile de avans ale delegaţiilor în ABAC. Actualul sistem local al delegaţiilor DG RELEX nu a putut fi validat deoarece nu era conform cu contabilitatea de angajamente.

Modulele ABAC au fost adaptate pentru a fi bazate pe Internet şi pentru a putea administra plăţi locale şi cheltuieli mici prin conturile de avans alea delegaţii.

ABAC-Active a fost, de asemenea, adaptat şi bazat pe Internet pentru a permite delegaţiilor RELEX şi reprezentanţelor DG COMM să-şi administreze şi înregistreze activele fixe în sistemul central. Fluxul de lucru ABAC a fost deschis pentru toate delegaţiile la 8 ianuarie 2007, iar ABAC Active la 26 martie 2007. Personalul cu poziţii cheie în sectorul financiar al fiecărei delegaţii a beneficiat de formare profesională pe aceste module.

Odată obţinute aceste realizări, a mai rămas de rezolvat una din problemele principale, şi anume faptul că un număr mare de servicii mici, aflate în afara sediului central al Comisiei (delegaţii şi reprezentanţe), pentru care au fost descentralizate responsabilităţile de natură financiară, sunt integrate în sistemul central şi, în acest fel, pot să respecte normele şi metodele contabile.

7. FONDUL EUROPEAN DE DEZVOLTARE (FED)

A fost modernizată, de asemenea, platforma IT pentru conturile Fondului European de Dezvoltare, care diferă de conturile bugetului general.

Normele contabile pentru FED au fost aduse la zi în 2005 şi se intenţionează înlocuirea sistemului IT actual al FED, OLAS, cu o combinaţie între ABAC şi sistemul IT local AIDCO pentru bugetul general, CRIS. În prezent, aceste două sisteme sunt adaptate la particularităţile FED.

Modificările aduse componentei de bază a ABAC pentru FED au fost completate substanţial şi testate până la mijlocul lui 2006. Implementarea noului sistem IT (ABAC-FED) este planificată pentru ianuarie 2008. DG AIDCO a avut nevoie de încă un an pentru a finaliza modificările necesare sistemului CRIS pentru ca acesta să fie conform cu normele contabile pentru bugetul general. Există angajamentul ferm ca acestui proiect să i se acorde maximă prioritate în 2007. Proiectul de plan a fost adus la zi, acordându-se o atenţie specială calităţii transferului şi datelor. Formarea viitorilor utilizatori din cele 46 de delegaţii pentru zona ACP rămâne o provocare.

Este important de subliniat faptul că, deşi se mai aduc modificări noilor sisteme IT, conturile anuale ale FED pentru 2005 şi 2006 au fost întocmite în conformitate cu principiile contabilităţii de angajamente. Informaţiile contabile furnizate de actualul sistem IT (OLAS) au fost adaptate acolo unde a fost necesar pentru a prezenta date în conformitate cu sistemul contabil de angajamente. Contabilul FED a adus corecţiile necesare datelor contabile bazate pe lichidităţi, în funcţie de informaţiile suplimentare furnizate de ordonatorul de credite.

8. IMPLEMENTAREA ABAC DE CăTRE ALTE INSTITUţII şI AGENţII

Trei agenţii executive (IEEA, EACEA, PHEA) şi trei agenţii de reglementare (EMSA, Galileo, Frontex), precum şi două comitete (Comitetul Economic şi Social, Comitetul Regiunilor)[3] au fost conectate la sistemul ABAC în 2006. Alte nouă agenţii vor începe să utilizeze ABAC în 2007, iar şase agenţii de reglementare sunt planificate să fie conectate la ABAC în 2008.

Un mediu financiar şi contabil specific este implementat în ABAC pentru fiecare agenţie sau comitet al cărui contabil răspunde în continuare de conturile sale şi de executarea plăţilor.

Întrucât mai există câteva agenţii de reglementare care utilizează o versiune a sistemului Si2 al Comisiei pentru conturile lor bugetare, Comisia a consimţit să menţină Si2 până când va putea să integreze toţi utilizatorii în ABAC.

9. EVOLUţII

Proiectul planului de acţiuni de modernizare a fost actualizat pentru 2007 şi extins la 2008. Dezvoltarea majoră a sistemului IT în lunile următoare se va axa pe integrarea conturilor FED, pe implementarea modulului SCB, definitivarea băncii unice de date, dezvoltarea modulului consolidat Web-Venituri, sporirea securităţii şi, eventual, implementarea modulului de administrare a ofertei şi activelor (SAM) al SAP pentru OIB.

Dezvoltările IT ulterioare vor avea în vedere, în special, facilitarea utilizării şi îmbunătăţirea funcţiilor de raportare financiară, realizarea obiectivului pe termen lung de sporire a interoperabilităţii şi mai buna integrare a sistemelor locale, precum şi oferirea altor instrumente care să vină în sprijinul utilizatorilor şi a administraţiei financiare. În ceea ce priveşte cadrul contabil, se va acorda atenţie definirii rolurilor şi responsabilităţilor factorilor implicaţi în procedurile financiare, îmbunătăţirii calităţii datelor contabile şi a rapoartelor executive, precum şi monitorizării modului în care se respectă criteriile de validare a sistemelor locale de către ordonatorii de credite delegaţi.

10. CONCLUZII

Trecerea Comisiei Europene la un nou sistem contabil s-a desfăşurat în continuare cu respectarea termenelor stabilite pentru pregătirea conturilor anuale de angajamente care sunt conforme, sub toate aspectele relevante, cu standardele contabile acceptate la nivel internaţional. Auditorii externi ai Comisiei şi autorităţile de descărcare a bugetului au fost foarte mulţumite de progresul realizat.

Însă proiectul nu se poate baza pe aceste reuşite. Procesele contabile trebuie îmbunătăţite şi dezvoltate în continuare. Principalele provocări de luat în considerare sunt:

- integrarea în fiecare DG şi serviciu a procedurilor şi controalelor necesare pentru a asigura o calitate înaltă constantă a datelor. În acest scop, fiecare DG şi serviciu trebuie să asigure, în special, o bună plasare a corespondentului contabil în ierarhie, astfel încât să poată influenţa eficacitatea circuitelor financiare şi să poată obţine informaţiile necesare pentru întocmirea conturilor anuale;

- îmbunătăţirea înregistrării şi raportării sumelor recuperate de Comisie şi de statele membre;

- finalizarea validării sistemelor existente la AIDCO şi la EAC şi validarea noilor sisteme IT utilizate de RELEX şi planificate de EAC şi de alte DG-uri;

- încorporarea conturilor FED în ABAC şi formarea personalului din cele 46 de delegaţii vizate;

- integrarea unui număr mare de organisme externe, şi anume agenţii şi comitete, în ABAC, şi îndeplinirea cerinţelor lor referitoare la formare profesională şi asistenţă; şi

- optimizarea integrării sistemelor IT şi oferirea mijloacelor de care au nevoie utilizatorii pentru ca să poată administra resursele financiare de care răspund şi să poată raporta cu privire la resursele financiare de care răspund.

Planificarea proiectului pentru următorii doi ani ia în considerare aceste provocări, iar Comisia îşi menţine angajamentul de a se conforma celor mai înalte standarde contabile în sectorul public.

ANEXA I: PLANIFICARE LA NVEL ÎNALT

[pic]

ANEXA II: SECURITATEA şI SINCRONIZAREA SISTEMULUI

1. Contabilitatea ABAC

În cursul anului 2006, două agenţii executive, trei agenţii de reglementare şi două comitete au adoptat sistemul ABAC. Modificările necesare şi instalarea sistemului de securitate au fost realizate la timp pentru a asigura departajarea atribuţiilor pe fiecare contabil în parte (derularea plăţilor, reconciliere bancară, validarea operaţiunilor şi administrarea perioadelor de publicare).

În iulie 2006, SAP a fost upgradat de la versiunea 4.7 la versiunea 5.0. După această upgradare a fost necesară o revizuire completă a drepturilor de acces existente, garantându-se astfel că se asigură cel puţin acelaşi nivel de securitate în cadrul versiunii 5.0. Revizia a fost realizată cu succes, iar trecerea la versiunea 5.0 s-a realizat fără probleme.

În a doua jumătate a lui 2006 au fost elaborate aplicaţii şi norme speciale de securitate pentru a permite experţilor contabili ai DG-urilor să efectueze încheierea conturilor la sfârşit de an. Toate DG-urile au înregistrat datele privind separarea exerciţiilor, pentru prima dată, la începutul lui 2007 pentru exerciţiul din 2006.

Revizuirea accesului DG BUDG la sistemul contabil ABAC (SAP) a început în 2005. Ea a avansat în 2006 şi se va finaliza în 2007. Principala prioritate, reprezentată de revizuirea drepturilor de acces ale experţilor IT, a fost rezolvată cu succes în februarie 2006.

2. Fluxul de lucru ABAC

S-a început restructurarea sistemului de securitate pentru fluxul de lucru ABAC şi s-au înregistrat progrese în diferite sectoare, precum revizuirea utilizatorilor tehnici, mecanismul de delegare şi urmărirea auditurilor.

S-a acordat prioritate instalării sistemului de securitate pentru delegaţii, în contextul integrării lor în fluxul de lucru ABAC. A fost dezvoltat un nou modul pentru titularii de conturi de împrumut şi s-au luat măsuri de separare totală a operaţiilor în cele peste 100 de delegaţii. În anul 2006 s-au depus eforturi considerabile pentru acest proiect. delegaţiile lucrează în fluxul de lucru ABAC din ianuarie 2007.

[1] COM(2002) 755.

[2] La 30 iunie 2003 [SEC(2003) 790], la 31 decembrie 2003 [SEC(2004) 118], la 30 iunie 2004 [COM(2004) 565], la 31 ianuarie 2005 [COM(2005) 90], la 31 martie 2006 [COM(2006) 358].

[3] Sunt clasificate ca instituţii în conformitate cu articolul 1din regulamentul financiar.